Na temelju članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10-ispr., 90/11, 5/12, 16/12, 86/12, 94/13, 136/14, 152/14, 7/17, 68/18, 98/19, 64/20, 151/22, 155/23 i 156/23 ), članka 26. i 27. Zakona o radu („Narodne novine“, broj 93/14, 127/17, 98/19, 151/22, 64/23) te članka 24. Statuta Srednje škole „August Šenoa“ Garešnica, nakon prethodnog savjetovanja sa sindikalnom povjerenicom koja ima prava i ovlasti Radničkog vijeća, Školski odbor, na 45. sjednici održanoj dana 29. kolovoza 2024. godine, donio je

**PRAVILNIK O IZMJENAMA I DOPUNAMA**

**PRAVILNIKA O RADU**

**Članak 1.**

U članku 5. Pravilnika o radu, KLASA: 011-03/23-02/2, URBROJ: 2123/01-23-04-23-5 od 7. srpnja 2023. godine (dalje u tekstu: Pravilnik) dodaje se novi stavak 4. koji glasi:

„(4) Nazivi radnih mjesta u člancima 7.- 12. ovoga Pravilnika određeni su u skladu s uredbom kojom su propisani nazivi radnih mjesta, uvjeti za raspored i koeficijenti za obračun plaće u javnim službama.“

**Članak 2.**

Ispred članka 7. Pravilnika mijenja se naslov i glasi: „Voditelj računovodstva u školi 1 i referenti“

**Članak 3.**

Članak 7. Pravilnika mijenja se i glasi:

„(1) Voditelj računovodstva u školi 1 obavlja poslove voditelja računovodstva.

(2) Uvjeti za zasnivanje radnog odnosa za voditelja računovodstva su:

a) završen diplomski sveučilišni studij ekonomije odnosno specijalistički diplomski stručni studij ekonomije odnosno visoka stručna sprema ekonomske struke stečena prema ranijim propisima,

b) završen preddiplomski sveučilišni studij ekonomije ili prediplomski stručni studij ekonomije odnosno viša stručna sprema ekonomske struke stečena prema ranijim propisima i najmanje jedna godina radnog iskustva na računovodstvenim poslovima ako se na natječaj ne javi osoba iz točke a) ovoga stavka.“

**Članak 4.**

Članak 8. Pravilnika mijenja se i glasi:

„Poslove i radne zadatke referenta koji obavlja poslove računovodstvenog referenta može obavljati radnik sa srednjom stručnom spremom (IV. stupanj obrazovanja) četverogodišnji nastavni program, srednja škola ekonomskog usmjerenja s najmanje jednom godinom radnog iskustva u struci.“

**Članak 5.**

Članak 9. Pravilnika mijenja se i glasi:

„Poslove i radne zadatke referenta koji obavlja poslove administrativnog referenta može obavljati srednjom stručnom spremu (IV. stupanj obrazovanja) četverogodišnji nastavni program gimnazija ili srednja škola upravnog usmjerenja i najmanje godinu dana radnog iskustva u struci.“

**Članak 6.**

Iza članka 9. Pravilnika dodaje se novi članak 9.a koji glasi:

„**Članak 9.a**

Poslove i radne zadatke referenta koji obavlja poslove ekonoma-skladištara može obavljati radnik sa srednjom stručnom spremom (IV. stupanj obrazovanja) četverogodišnji nastavni program, srednja škola ekonomskog usmjerenja s najmanje jednom godinom radnog iskustva u struci i položenim vozačkim ispitom B kategorije.“

**Članak 7.**

Ispred članka 10. Pravilnika mijenja se naslov i glasi: „Stručni radnik na tehničkom održavanju“

**Članak 8.**

Članak 10. Pravilnika mijenja se i glasi:

„(1) Stručni radnik na tehničkom održavanju obavlja poslove i radne zadatke domara–kotlovničara, te poslove kućnog majstora.

(2) Uvjeti za zasnivanje radnog odnosa za stručnog radnika na tehničkom održavanju su:

1. zdravstvena sposobnost za obavljanje poslova s posebnim uvjetima rada i

* srednja stručna sprema (IV. stupanj obrazovanja) četverogodišnji nastavni program, srednja tehnička škola strojarskog, brodarskog ili elektrotehničkog usmjerenja, s najmanje jednom godinom radnog iskustva u struci ili
* srednja stručna sprema (IV. stupanj obrazovanja) četverogodišnji nastavni program, gimnazija ili srednja tehnička škola strukovnog područja prometa, drvoprerade, građevine-smjer mehanizacija, kemije, metalurgije, rudarstva ili poljoprivrede-smjer mehanizacija, s najmanje tri godine radnog iskustva u struci ili
* srednja stručna sprema (III. stupanj obrazovanja) trogodišnji program industrijske, tehničke ili obrtničke škole, prema obrazovnom programu strojarskog ili elektrotehničkog usmjerenja, s najmanje tri godina radnog iskustva u struci,

1. položen stručni ispit za rukovatelja centralnog grijanja (važeće uvjerenje o osposobljenosti za rukovatelja centralnog grijanja)
2. te položen vozački ispit B kategorije.

(3) Uvjerenje o posebnoj zdravstvenoj sposobnosti pribavlja se prije sklapanja ugovora o radu u skladu s posebnim propisima te dokazuje uvjerenjima ovlaštenih zdravstvenih ustanova.

(4) Liječnički pregled se obavlja prije sklapanja ugovora o radu, a troškove liječničkog pregleda snosi Škola.“

**Članak 9.**

Ispred članka 11. Pravilnika mijenja se naslov i glasi: „Noćni pazitelj u učeničkom domu i kuhar-slastičar 2“.

**Članak 10.**

Članak 11. Pravilnika mijenja se i glasi:

„(1) Poslove i radne zadatke noćnog pazitelja u učeničkom domu može obavljati radnik sa srednjom stručnom spremom (IV. stupanj obrazovanja, odnosno četverogodišnji nastavni program) i najmanje jednom godinom radnog iskustva.

(2) Poslove i radne zadatke kuhara-slastičara 2 može obavljati radnik sa srednjom stručnom spremom – nastavni program kuhar odnosno KV kuhar s najmanje jednom godinom radnog iskustva u struci i završenim tečajem higijenskog minimuma.“

**Članak 11.**

Ispred članka 12. Pravilnika mijenja se naslov i glasi: „Čistač-spremač i pomoćni radnik“

**Članak 12.**

Članak 12. mijenja se i glasi:

„(1) Poslove i radne zadatke čistača-spremača i pomoćnog radnika može obavljati radnik sa završenom osnovnom školom.

(2) Pomoćni radnici mogu obavljati poslove:

1. vratara-telefoniste-pazikuće ili
2. radnika za pranje, glačanje i popravak rublja.“

**Članak 13.**

U članku 13. stavak 3. mijenja se i glasi:

„Ako Školski odbor uskrati suglasnost ravnatelju Škole za zasnivanje radnog odnosa za koju je ravnatelj Škole zatražio prethodnu suglasnost, ravnatelj Škole će ponoviti natječaj.“

**Članak 14.**

U članku 23. stavku 3. Pravilnika dodaje se podstavak 4. koji glasi:

„ • na poslovima nastavnika na određeno vrijeme do godinu dana s osobom u mirovini koja ispunjava uvjete natječaja, s mogućnošću produljenja ugovora na određeno vrijeme za dodatnih godinu dana, ali ne dulje od 67. godine života ako se na natječaj ne javi osoba koja ispunjava uvjete za nastavnika iz članka 105. Zakona o odgoju i obrazovanju u osnovnoj i srednjoj školi.“

**Članak 15.**

U članku 44. stavku 1. Pravilnika riječi: „jedan dan“ zamjenjuju se riječima: “tri dana“.

**Članak 16.**

U članku 50. stavku 2. Pravilnika ispred riječi: „rodilja“ dodaje se: „trudnica,“.

**Članak 17.**

Ispred članka 76. Pravilnika mijenja se naslov i glasi: „7. Udaljavanje radnika od obavljanja poslova i privremeno udaljavanje“

**Članak 18.**

Članak 76. Pravilnika mijenja se i glasi:

„(1) Ako Škola zaprimi dokaz da je protiv osobe u radnom odnosu u školskoj ustanovi pokrenut i vodi se kazneni postupak za neko od kaznenih djela iz stavaka 1. i 2. članka 106. Zakona o odgoju i obrazovanju u osnovnoj i srednjoj školi udaljit će osobu od obavljanja poslova do obustave kaznenog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljenja od obavljanja poslova.

(2) Ako Škola sazna da je protiv osobe u radnom odnosu u školskoj ustanovi podnesena kaznena prijava za neko od kaznenih djela spolnog zlostavljanja i iskorištavanja djeteta, ravnatelj je istu dužan privremeno udaljiti od obavljanja poslova, uz pravo na naknadu plaće u visini pune mjesečne plaće koju je osoba ostvarila u tri mjeseca prije udaljenja od obavljanja poslova, do zaprimanja dokaza da je protiv osobe pokrenut kazneni postupak ili odbačena kaznena prijava.“

**Članak 19.**

U članku 82. Pravilnika iza stavka 9. dodaje se stavak 10. koji glasi:

„(10) Iznimno od stavka 9. ovog članka dostava pismena u elektroničkom obliku nastavnicima, stručnim suradnicima i odgajateljima smatra se izvršena zaprimanjem potvrde o isporuci elektroničke pošte na njihov AAI@EduHr korisnički račun.“

**Članak 20.**

Ispred članka 90. Pravilnika mijenja se naslov i glasi:“ XIV. Pravo radnika upućenih na rad u europske škole i neplaćeni dopust“

**Članak 21.**

1. Članak 90. mijenja se i glasi:

„(1) Odgojno-obrazovni radnik koji prije upućivanja na rad u europske škole ima u Školi zasnovan radni odnos na puno neodređeno vrijeme, ima pravo povratka na rad, na poslove koje je obavljao prije upućivanja, bez provedbe javnog natječaja, sukladno sporazumu između radnika i Škole.

(2) Odgojno-obrazovni radnik izabran za rad u hrvatskoj nastavi u inozemstvu ili osoba koja je izabrana za lektora hrvatskog jezika i književnosti na visokoškolskoj ustanovi u inozemstvu, a koja prije upućivanja ima zasnovan radni odnos u Školi ustanovi na neodređeno vrijeme, ima pravo povratka na rad, na poslove koje je obavljala prije upućivanja, bez provedbe javnog natječaja, sukladno sporazumu između radnika i Škole.

(3) Radnik iz stavaka 1. i 2. ovoga članka ima se pravo vratiti na rad u Školu ako o svojoj namjeri povratka obavijesti Školu najkasnije u roku od sedam dana od dana prestanka trajanja izbora iz stavaka 1. i 2. ovoga članka.

(4) Ako radnik iskoristi pravo iz stavaka 1. i 2. ovoga članka, ima pravo povratka na poslove na kojima je prethodno radio u roku od sedam dana od dana dostave obavijesti iz stavka 3. ovoga članka.“

1. Članak 91. mijenja se i glasi:

„(1) U slučajevima iz članka 90. stavaka 1. i 2. ovoga Pravilnika kao i u drugim slučajevima u skladu s posebnim propisom ravnatelj Škole dužan je odobriti neplaćeni dopust i povratak na ugovorene poslove koje je radnik obavljao na neodređeno vrijeme.

(2) Za vrijeme neplaćenog dopusta prema stavku 1. ovoga članka prava i obveze iz radnog odnosa ili u vezi s radnim odnosom miruju.

(3) Ako se radnik ne vrati na rad u skladu s odlukom o neplaćenom dopustu ravnatelj Škole treba otkazati ugovor o radu izvanrednim otkazom ugovora o radu uz prethodni postupak propisan Zakonom o radu.”

**Članak 22.**

Ovaj Pravilnik o izmjenama i dopunama Pravilnika o radu stupa na snagu istekom osmoga dana od dana objave na oglasnoj ploči Škole.

KLASA: 011-03/24-02/5

URBROJ: 2123/01-23-04-24-4

Garešnica, 29. kolovoza 2024. godine

PREDSJEDNICA ŠKOLSKOG ODBORA

Andreja Klobučar, prof., v.r.

Ovaj Pravilnik objavljen je na oglasnoj ploči dana 30. 8. 2024. godine, a stupio je na snagu dana 7. 9. 2024. godine.

RAVNATELJ

Robert Kelečić, dipl. oec., v.r.